
ACORD 56/2008, DE 16 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient núm.1/A/2008. Modificació de l’estructura accionarial de la societat Ràdio Marina, SA

1. Antecedents

I. El 15 de gener de 2008 la societat Ràdio Marina, SA, va presentar al Registre del Consell de l’Audiovisual de Catalunya (núm. d’entrada 0003E/47/2008) sol·licitud per a l’autorització administrativa de la modificació de l’estructura accionarial de la societat Ràdio Marina,S.A., originada per la mort el 13 de maig de 2007 de la Sra. [...] que posseïa 10 accions (números 91 a 100 inclusivament) de la sèrie A de la societat sol·licitant, representatives del 2,4% del capital i la consegüent venda de les accions a cinc dels socis de Ràdio Marina, S.A., imposada per l’article 9 dels Estatuts Socials, que limiten la lliure transmissibilitat de les accions. Juntament amb aquest escrit s’adjuntava la corresponent documentació acreditativa de l’operació.

Atès que la sol·licitud fou presentada per mandatari verbal sense la ratificació del representant legal de la societat sol·licitant i vista la manca de documentació aportada es va requerir a la societat Ràdio Marina, S.A. perquè en el termini de deu dies presentés la sol·licitud degudament signada pel representant legal i aportés la documentació sol·licitada, ambdós tràmits foren efectuats en el termini legalment establert.

II. Ràdio Marina, S.A. és una societat amb un capital social de 125.100 € representat per 215 accions nominatives, sèrie A, de 300 € de valor nominal, numerades correlativament dels números 1 al 215 i, per 404 accions nominatives, sèrie B, de 150 € de valor nominal cadascuna, numerades correlativament dels números 1001 al 1404.

III. La societat sol·licitant és titular d’un contracte per a la prestació del servei públic de radiodifusió sonora en ones mètriques amb modulació de freqüència a la localitat de Blanes (100.3 MHz) i d’un contracte de gestió del servei públic de radiodifusió sonora digital terrestre d’àmbit comarcal a la comarca del Gironès.

IV. Vist l’informe dels Serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i l’apartat 1.b) de la disposició transitòria cinquena LCA estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’autorització administrativa.

La societat Ràdio Marina, S.A. sol·licità autorització per una operació originada per la mort d’un dels seus socis, la Sra. [...], amb un 2,4% del capital social. Com a conseqüència del que disposa l’article 9è dels Estatuts Socials, segons el qual: ”Les accions només es podran transmetre lliurement per causa de mort a favor del cònjuge de l’accionista o dels seus ascendents o descendents legítims en línia recta” i, en no tenir cap dels hereus aquesta condició es va procedir a la venda de les accions entre els socis que van exercitar el seu dret d’adquisició preferent. Aquesta operació es va elevar a escriptura pública autoritzada pel Notari de [...], Sr.[...], protocol número [...], el 14 de novembre de 2007.

D’acord amb l’anterior, la societat va passar d’onze a deu socis, sense que es produís l’entrada de cap nou soci, i el 2,4% de capital social transmès va acréixer als socis majoritaris. El Sr. [...] va passar del 24,34% al 25,10% per l’adquisició de 3 accions (números 97, 98 i 99); el Sr. [...]  va passar del 20,62% al 21,11%, després de comprar 2 accions (números 91 i 92); el Sr. [...] que tenia un 16,67% del capital social amb l’adquisició de 2 accions (números 93 i 94) va passar a tenir un 17,15%; el Sr. [...] tenia un 16,19 % del capital social que va incrementar al 16,60% en comprar 2 accions (números 95 i 96) i els hereus del Sr. [...] van adquirir l’acció número 100 que va significar passar d’un percentatge 8,51% a un 8,76% del capital social de Ràdio Marina, S.A.

Per altra banda, cal tenir en consideració que la societat sol·licitant va assolir un compromís concessional de mantenir estable la composició accionarial, en seu del concurs del servei públic de radiodifusió sonora digital terrestre d’àmbit supracomarcal i comarcal i del qual va resultar adjudicatària. Literalment el compromís es va subscriure en els següents termes: 

“Ràdio Marina, S.A. considera que la compatibilitat i estabilitat dels accionistes en el seu conjunt també és un dels punts forts de la societat. Per tant, Ràdio Marina es compromet a mantenir una estructura accionarial estable i a que els socis que participen en el capital de Ràdio Marina s’hi mantindran durant tot el període de vigència de la concessió. Tots els socis han transmès aquesta voluntat a la societat i la majoria d’ells ho han formalitzat per escrit, tal com demostren els escrits adjunts”. 

Aquest compromís de manteniment de l’estructura accionarial estable és d’impossible compliment en una transmissió mortis causa, ja que el decés d’un dels socis esdevé al marge de la voluntat individual del soci i de la societat i, per tant, no existeix una voluntat deliberada d’incompliment del compromís concessional per part de la causant ni de la societat.

La posterior compravenda inter vivos deriva de l’existència d’una restricció pel que fa a la lliure transmissibilitat de les accions recollida als Estatuts Socials (article 9è), que impedeix que les accions puguin romandre en mans d’hereus que no siguin descendents, ascendents o cònjuge (cap dels hereus de la Sra. [...] té aquesta condició) i, que els obliga a vendre les 10 accions als socis que tenen dret d’adquisició preferent. A banda, no es produeix l’entrada de cap nou soci i els socis que van exercitar el dret d’adquisició preferent experimenten un molt lleuger increment percentual en la seva participació en el capital social que no implica canvis de control ni confereix majoria de drets de vot a cap d’ells.

De les manifestacions anteriors es dedueix que la transmissió objecte del present Acord no suposa cap canvi significatiu en l’estructura de capital ni en el control de la societat Ràdio Marina, S.A. i, per tant, no s’analitza la incidència d’aquesta operació en el pluralisme.

ACORDS
1. Autoritzar la transmissió d’accions de la societat Ràdio Marina, SA, als efectes d’allò que disposa l’article 41 de la Llei 22/2005, de 29 de desembre. Aquesta transmissió porta com a causa la mort de la Sra. [...], que va transmetre el seu percentatge de participació en el capital social en favor dels seus hereus, que, alhora, i en previsió del que estableix l’article 9è del Estatuts Socials, el van vendre als socis de Ràdio Marina que van exercitar el seu dret d’adquisició preferent.
2. L’autorització del negoci jurídic objecte d’aquest Acord s’entén sens perjudici de la plena vigència del règim jurídic concessional aplicable a Ràdio Marina, S.A. d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

3. Notificar aquest Acord a la societat Ràdio Marina, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 16 d’abril de 2008.

Josep M. Carbonell i Abelló


Dolors Comas d’Argemir i Cendra
President

